D Kathrine-Mudder hot immer Sieß-Mailsche zu mer gsaacht. s esch  awwer ach wergklich wohr: ich war hinner allem her, was aus Zugger gemacht worre esch: Guutslich, Mohrekebb, Schogglaad unn an Weihnaachde nadierlich Zuggerbräjidlich.  Awwer niggs vunn all dem esch sou gut gewesst wie s Benders ehr Himbeergutslich! Die hämmers richdich a(n)gedue ghatt! Ich mään die, wu fascht noch  besser gschmaggt hänn wie d Himbeere in de Groußmudder ehrm Blanzgaarde. Unn wu mer hinnenooch immer e rouri Zung ghatt hott, unn hott waarde misse, bis des Roure wirrer weg war, dass känner gemerkt hot, dass mer schunn wirrer Geld fer Schnääges ausgewwe hot.  Amme schäijne Daach esch ganz u(n)verhofft unn wie aus em blooe Himmel e sießes Wunner in Form vun ännre Schachtel Werfelzugger in mei(n) Leewe gedreete. Unn des hot mim Ungkel Willi se due ghatt, wu vun Berlin kumme esch unn seit langer Zeit emol  wirrer gewisst hot, wu sei(n) Mutter wohnt unn wu er uffgewachse esch. Känner hot sich sou richtig gfräät, wie er gheert hot, dass de Berliner mol wirrer kummt. Mitgebroocht horrer jo nie ebbes.  Doch, halt, was saach ich? Immer e neijie Freindin horrer uns mitgebroocht: mol e Blondie, mol änni mit dunkglere Hoor unn emol änni, wu de ganze Daach numme gelacht hot unn zu de Mathrine-Mudder Muttchen gsaacht hot.  Ich war dann als ganz dorchenanner im Kobb, weil mei Grouß-Mudder doch gar nit ehr Mudder  gewesst esch; unn weil de Berliner nit geredt hot wie meer, wu er doch ach vunn Essinge gewesst esch; unn weil se Morchens immer sou spoot uffgstanne sinn unn erscht um zwölfe Kaffee getrungke hänn.  Mer waren dann all minanner frouh unn sefreere, wie er unn sei Thussnelda d Koffer gepaggt hänn unn sou schnell wirrer ve(r)schwunne sinn, wie se vor ännre Woch iwwerraschend kumme sinn.  Im Heisel war wirrer Friere ei(n)gekehrt. Ich häbb wirrer mei Ruuch ghatt unn känns hot mer mäh durch d Hoor  gfahre unn Buwie zu mer gsaacht.  Am selwe Owed lich ich in meim Bettel unn bänn korz vorm Ei(n)schloofe, wie ich uff de Ablaach iwwer de Stobbe-Deer zwische de Heftblaschder-Schachdel unn em Groußvadder seim Rasierzeich e klännes Päggel liche sähn: e klännes, weißes Schächdelsche mit roure Strääfe unn blooe Buchstaawe. Des esch geschert Owed awwer nonnit do owwe gewesst, häwwich gedengkt unn als driwwernooch simmeliert, was in dere Schachtel esch, unn wer se dort nuff hot.  s war jo nit  sou schwer se roore, dasses numme vum Berliner hot sei(n) kinne, wu des Päggel dogelosst hot, bis er s wirrer braucht, wanner emol wirrer kummt.  D Neischeer hot mich ball umgebroocht, was norre in dem Päggel dränn sei kinnt.  Uff ämol esch mers durch de Kobb gschosse: Werfelzugger! Aij joh! Werfelzugger! Was dann sunscht! Des Schächdelsche hot genau sou ausgsähne wie des vun de Frau Moldaner vun Speyer, wu d Muddi unn ich emol zum Kaffe ei(n)gelaade waren.  Werfelzugger! E ganz Päggel  voll! Ab Morche frieh fangen sieße Zeide fer mich a(n)!  Unner sou himmlische Gedankge muss ich ei(n)gschloofe sei(n).  Glei(ch) am neggschde Daach, wu se all im Feld gewesst sinn, unn känner mäh dehääm gewesst esch, häwwich mer de grouße Stuhl unn de Schemel aus de Kich ghoult unn unner de Ablaach an de Schloofstobbe-Deer uffenanner gstellt.  Dann häwwich vorsichtshalwer noch ämol de Houf naus geguggt, dass mich jo känner sähnt orrer ve(r)wischt.  Ganz vorsichdich bänn ich  nuffgegrawwelt unn häbb mer des Päggel rabbghoult. An de Seit wars schunn e bissel uffgeresse  wahrscheinlich weil de Ungkel Willi unn sei Madämmel schunnemol sunndaags minanner Kaffee gedrungke hänn!  Awwer was ich dann in dem Schächdelsche gfunne häb, häwwich vorher noch nie gsähne ghatt: lauder klänne runde Dinger, jeres fer sich nochemol ei(n)gepaggt. Velleicht horrer sich des Zeich in Berlin gkääft, fer sei Fahrrad se fligge, wann er mool en Bladde hott, häwwich mer gedenkgt.  Uff jeren Fall war  mer die ganz Blessier genumme, weil ich mit dem Grembel niggs gewisst häb a(n)sefange.  Vorsichtshalwer häwwich mer dann doch e Händel voll vunn denne niggsnutziche Dinger in de Housesagg gsteggt, fer se speerer em Heibel Walter unn em Kleiner Sepp se zeiche, was die dezu mähnen unn ebb se schunnemol sou ebbes gsähne hedden. Awwer die hänn ach niggs gewisst, was mer demit hett a(n)fange kinne.  Speerer hämmer dann Wasser nei lääfe losse. Unn wie mer unser Wasserbombe iwwers Kichefenschder naus uff  de Houff hänn blatsche losse, hämmer dann doch noch e bissel Blessier demit ghatt.  Annerscht die gräjisere Buuwe im Dorf! Die waren uff ämol ganz neischeerich worre. Sie hänn wisse welle, wu ich die her hett, ewich noch määner devu(n) hett unn was se koschte deeten. Se erscht häwwich nit sou richdich rausrigge welle demit. Awwer wie die A(n)geboode immer besser worre sinn, häwwich a(n)gfange die erschte se ve(r)kääfe; am A(n)fang veehl sou billich  speerer dann de Noochfrooch besser a(n)gebasst.   Souweit war noch alles in Ordnung!  Gut  die Dinger hänn langsam e bissel abgenumme, awer nochdem ich se nei sordiert ghatt häb, hot mer s nimmi sou gsähne.   Ich war uff ämol de Middelpungkt vunn unsere Gass. Mei(n) Gschäftelscher sinn gut geloffe unn em Ungkel Willi sei Schachtel war noch sou voll, dass ich mer noch lang vun s Benders ehre Himbeergutslich hett leischde kinne . . .  Kathrine, wääscht du eichendlich was fer Sache eiern Klännschder de Dorfbuuwe ve(r)kääft? hänn e paar  Nochbersleit meine Groußmudder zugedraache.  Wie ich ooweds ins Bett gemisst häb, war em Berliner sei Schachdel ve(r)schwunne! Mit ämme Schlaach war de Noochschub abgschnerre!  Schluss mit de Gschäftelscher!  Adschee ehr Himbeergutslich!  In dere Naacht häwwich nit sou gut gschloofe wie sunscht!  Daachelang häwwich uff mei Dracht Brichel gewart!  Niggs esch bassiert.  Nirremol gscholde hännse mit mer  ja, nirremol e äänzich Werdel hännse zu mer gsaacht!  Des esch mer noch  Joohre lang noochgange unn fascht bis zum heidiche Daach e Räädsel geblewwe!